KIRJALLINEN KYSYMYS E-1021/00 esittäjä(t): Dirk Sterckx (ELDR) komissiolle. Saksan ja Belgian raviurheiluliitot ja yhteisön lainsäädännön rikkominen.



Virallinen lehti nro 374 E , 28/12/2000 s. 0200 - 0201



KIRJALLINEN KYSYMYS E-1021/00 esittäjä(t): Dirk Sterckx (ELDR) komissiolle (4. huhtikuuta 2000) Aihe: Saksan ja Belgian raviurheiluliitot ja yhteisön lainsäädännön rikkominen 1. Voiko Saksan raviurheiluliitto (HVT) poistaa Saksan kantakirjasta siihen säännöllisesti merkittyjä hevosia sillä perusteella, että EU:n sisäiseen vientiin myönnetty lupa-aika on ylitetty yhdellä kuukaudella? 2. Voivatko Belgian ja Saksan raviurheiluliitot vaatia omia jäseniään maksamaan tuonti- ja vientitulleja tilapäisestä tai pysyvästä ravihevosten tuonnista tai viennistä EU:n sisällä. 3. Voiko Saksan raviurheiluliitto (HVT) kieltää toisesta EU-maasta Saksaan tuotua jalostustammaa ja sen varsaa saamasta Saksan kansalaisuutta ja sen jälkeen viemästä niitä edelleen muuhun EU:n jäsenvaltioon? 4. Voiko Saksan raviliitto vaatia toisesta EU:n jäsenvaltiosta kotoisin olevalta ravihevosten omistajalta, että tämän pitäisi Saksan kansalaisuuden saaneita hevosiaan Saksan talleissa kuusi kuukautta vuodessa? 5. Voiko Saksan raviliitto poistaa ravihevosia Saksan kantakirjasta ja kieltää niitä osallistumasta ravikilpailuihin sillä perusteella, että niille ei ole haettu vientiasiakirjoja tai että EU:n sisäiseen vientiin myönnetty lupa-aika on päättynyt? David Byrnen komission puolesta antama vastaus (16. toukokuuta 2000) Komissio ei ole tietoinen arvoisan parlamentin jäsenen mainitsemista ongelmista ja on tämän vuoksi tehnyt kyselyn kyseisille viranomaisille. Yhden jäsenvaltion toimivaltaiset viranomaiset ilmoittivat jo komissiolle, että he ovat pyytäneet asiaan liittyviä asiakirjoja kyseiseltä organisaatiolta. Komissio toimittaa näistä tuloksista vastauksen suoraan arvoisalle jäsenelle. Hevoseläimiä koskeva yhteisön lainsäädäntö kattaa useita seikkoja. Eläinten terveyttä koskevista vaatimuksista elävien hevoseläinten liikkuvuuden ja tuonnin osalta säädetään 26. kesäkuuta 1990 annetussa neuvoston direktiivissä 90/426/ETY(1), ja sen liitteessä C säädetään terveystodistuksesta, jota käytetään rekisteröidyille hevosille annettavan tunnistusasiakirjan kanssa. Jos jäsenvaltiot eivät sovella direktiivin 6 artiklan säännöksiä, lähettävän jäsenvaltion virkaeläinlääkärin on täytettävä eläimen terveystodistus joka kerran, kun eläin aiotaan siirtää toiseen jäsenvaltioon riippumatta siitä, onko tämä siirtäminen pysyvää vai väliaikaista. Todistus on voimassa 10 päivää, ja sitä voidaan näin ollen käyttää useampaan kuin yhteen rajanylitykseen kyseisen kauden aikana. Jalostusta ja polveutumista koskevista edellytyksistä yhteisön sisäisessä hevoseläinten kaupassa säädetään 26. kesäkuuta 1990 annetussa neuvoston direktiivissä 90/427/ETY. Tähän direktiiviin perustuvassa komission päätöksessä 92/353/ETY(2), joka on tehty 11. kesäkuuta 1992, annetaan rekisteröityjen hevoseläinten kantakirjoja pitävien tai perustavien järjestöjen ja yhdistysten hyväksymis- tai tunnustamisperusteet. Päätöksen mukaisesti on jäsenvaltioiden tehtävä hyväksyä järjestöt tai yhdistykset, ja tässä on pyrittävä erityisesti välttämään jalostajien syrjintää. Jalostukseen tarkoitettujen hevoseläinten kantakirjoihin hyväksymistä ja merkitsemistä koskevista perusteista säädetään 10. tammikuuta 1996 tehdyssä komission päätöksessä 96/78/EY(3). Kilpailuihin tarkoitettujen hevoseläinten kaupasta 26. kesäkuuta 1990 annetussa neuvoston direktiivissä 90/428/ETY säädetään myös kilpailuihin osallistumisen edellytyksistä. (1) EYVL L 224, 18.8.1990. (2) EYVL L 192, 11.7.1992. (3) EYVL L 19, 25.1.1996.